'कांस्टेबल सुभाष को प्रदर्शनकारियों ने नहीं पीटा था' - Eyewitness says constable wasnt beaten up - AajTak
'कांस्टेबल सुभाष को प्रदर्शनकारियों ने नहीं पीटा था'
दिल्ली में गैंगरेप के विरोध में हो रहे प्रदर्शन के दौरान कांस्टेबल सुभाष तोमर की हुई मौत को लेकर नया विवाद खडा हो गया है. सवाल ये है कि तोमर की मौत हुई कैसे. इस मामले को लेकर एक चश्मदीद सामने आया है जो कि तोमर की मौत को लेकर पुलिस के दावे को गलत बता रहा है.
नई दिल्ली, 26 दिसंबर 2012, अपडेटेड 10:01 IST
सुभाष तोमर मौत मामले में 8 के खिलाफ हत्या का केस दर्ज
कांस्टेबल सुभाष तोमर की मौत के सिलसिले में पुलिस ने 8 लोगों के खिलाफ हत्या मामला दर्ज किया है. बताया जा रहा है कि जिन लोगों पर केस दर्ज हुआ है उनमें आम आदमी पार्टी के कुछ कार्यकर्ता भी शामिल हैं. पुलिस का दावा है कि इनकी पिटाई से ही सुभाष की मौत हुई. वहीं इस मसले पर पुलिस नए विवाद में घिरती नज़र आ रही है. कांस्टेबल सुभाष तोमर को अस्पताल पहुंचाने वालों में शामिल एक युवक का दावा है कि सुभाष को प्रदर्शनकारियों ने नहीं पीटा था. वो दौड़ते-दौड़ते खुद ही गिर गए थे.
सिपाही के परिवार को मदद देने का ऐलान
प्रदर्शन के दौरान मारे गए सिपाही के परिवार को दिल्ली पुलिस ने काफी मदद देने का ऐलान किया है. एक आश्रित को पुलिस में नौकरी दी जाएगी. इसके अलावा दस लाख की एक्स ग्रेशिया मदद, पांच लाख की बीमा राशि, और दिल्ली पुलिस वेलफेयर फंड से तीन लाख दिए जाएंगे. इसके अलावा ड्यूटी पर मौत के मामलों में दी जानी वाली हर मदद दी जाएगी. दिल्ली पुलिस के सभी कर्मचारी एक दिन की सैलेरी भी मदद के तौर पर देंगे.
शहीद कांस्टेबल सुभाष के परिवार को ढाई लाख रूपये देंगे अमिताभ
अमिताभ बच्चन ने दिल्ली में शहीद हुए कांस्टेबल सुभाष तोमर के परिवार वालों को ढाई लाख रूपये देने का ऐलान किया है. अमिताभ को कल एक सम्मान समारोह में ढाई लाख रूपये दिए गए. बिग बी ने ये रकम सुभाष के परिवार वालों को देने का ऐलान कर दिया. अमिताभ ने दिल्ली में गैंगरेप की शिकार लड़की के जल्द सेहतमंद होने की दुआ भी मांगी है. अमिताभ ने कहा कि दिल्ली गैंगरेप कांड से उन्हें काफी सदमा लगा है.
कांस्टेबल सुभाष के मुआवजे पर शीला कैबिनेट आज करेगी विचार
दिल्ली में कानून-व्यवस्था के मसले पर विचार करने के लिए मुख्यमंत्री शीला दीक्षित ने आज कैबिनेट की बैठक बुलाई है. इस बैठक में छात्रों के प्रदर्शन के दौरान घायल होकर जान गंवाने वाले कांस्टेबल सुभाष को दिए जाने वाले मुआवजे पर भी विचार किया जाएगा.
गौरतलब है कि वसंत विहार गैंगरेप मामले पर इतने बवाल के बाद भी राजधानी में महिलाओं के साथ हो रहे अपराध के मामले नहीं थम रहे. सोमवार देर रात भी साउथ दिल्ली के एक मॉल में घूमने आई दो लड़कियों को तीन मनचलों ने छेड़ा. शिकायत मिलते ही पुलिस ने तीनों आरोपियों को गिरफ्तार कर लिया. पुलिस के मुताबिक तीनों आरोपी नशे में धुत थे और इनकी कार से शराब की बोतल भी बरामद हुई है. तीनों मेडिकल उपकरण बनाने वाली एक विदेशी कंपनी में एरिया मैनेजर हैं.
कॉन्स्टेबल की मौतः 8 के खिलाफ हत्या का केस दर्ज